Bya HUSSEIN BUKENYA
OKUFAANANAKO ne kampeyini z’ebyobufuzi, n’ez’okulonda pulezidenti wa SC Villa zaakuyimirira ku kadaala okumatiza abalonzi ku gwe baagala abakulembere.
Mu kulonda okuwedde, buli yeesimbyewo abaddenga atambula yekka okunoonya obululu, kyokka omuwandiisi wa Villa, Topher Musoke yagambye nti bali mu kaweefube wa kuggulawo matabi ge banaayitamu okulonda omukulembeze era eno abeeesimbyewo gye boogerera eri abawagizi.
Kino kyatandise ku Ssande, Denis Mbidde ne Ben Misagga bwe baagenze mu lukung'aana lw’okusaba obululu mu bawagizi abaabadde basoba mu 200 e Nansana ne Makindye.
Misagga yagambye: “Mu 2006 nawangula ne batampa ntebe nga bagamba sinnatuuka, naye kati obusobozi mbulina.” Yagasseeko nti ajja kuleetera abazannyi okuva e Zambia.
Enduulu yasaanikidde ekifo Mbidde bwe yategeezezza nga bw’agenda okuwangula Misagga n’oluvannyuma amuwe omulimu gw’okunoonyeza ttiimu abazannyi naddala abo b’asuubiza okuva e Zambia
"Nze Villa ng’enda kugikulembera na bawagizi bw’ebeera mu mikono gyabwe eba ebakwatako butereevu", Mbidde bwe yategeezezza.
Misagga yamuzzeemu nti yandibadde mugezi ne yeetegekera omulimu gw’okunoonyeza Villa akatale kubanga abitegeera okumusinga.
Wabula Muhammad Bazirengedde, naye eyeesimbyeyo, teyabaddewo era yagambye nti tebaamutegeezezza.
“ Nneekanze abawagizi bange bwe bankubidde nga beebuuza gye ndi,” bwe yategeezezza, kyokka n’agamba nti kati yaweereddwa pulogulaamu era eziddako waakuziberamu.
Okulonda kwakubeerawo nga July 12 omwaka guno.
run_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn